**Univerza v Ljubljani gosti srečanje Lige evropskih raziskovalno intenzivnih univerz**

Ljubljana, 11. marec 2022 – Rektor Univerze v Ljubljani prof. dr. Gregor Majdič bo 12. marca 2022 v Zbornični dvorani na rektoratu gostil vodstvo Lige evropskih raziskovalnih univerz (LERU) in 15 rektorjev srednjeevropskih univerz na njihovem rednem srečanju LERU–CE7.

Tokratno srečanje združenja nekaterih najbolj priznanih raziskovalnih univerz v Evropi bo namenjeno razpravi o razvoju EU na področju raziskav, inovacij in izobraževanja, vključno s predstavitvijo Evropske strategije za univerze in dosežkov preteklega slovenskega predsedovanja Svetu EU na teh področjih. Udeleženci se bodo osredotočali na nove izzive in možnosti, tudi nadaljnjega sodelovanja in krepitve te mreže, ki se odpirajo s temi aktualnimi evropskimi trendi. Med govorci bodo poleg rektorja Univerze v Ljubljani in vodstva LERU tudi vodja Stalnega predstavništva Republike Slovenije pri EU v Bruslju veleposlanik Iztok Jarc, predstavnica Generalnega direktorata za raziskave in inovacije pri Evropski komisiji Lia Karamali, predsednik uprave Domel Holdinga Matjaž Čemažar ter raziskovalka in prejemnica prestižnega projekta Evropskega raziskovalnega sveta z Biotehniške fakultete Univerze v Ljubljani doc. dr.  Anna Dragoš.

Liga evropskih raziskovalnih univerz (LERU), ustanovljena leta 2002, je uveljavljena mreža 23 vodilnih raziskovalno-intenzivnih univerz s sedežem v 12 evropskih državah. Njeno vodilo je, da imajo pionirske raziskave bistveno vlogo v procesu inovacij in pomembno prispevajo k napredku družbe. Raziskovalno intenzivne univerze, članice LERU uspešno zagovarjajo interese raziskovalne skupnosti in utrjujejo njeno pomembno vlogo v Evropi.